《题均州超然亭》
宋代·张嵲

君不见绵州官府诚磊落，越王楼观翔寥廓。
又不见昔日荆州分上游，举世独传王粲楼。
蕞然土木何足数，托名胜士真难休。
何年此地有新构，杨公巧智人谁侔。
芟荑荒秽走狐鼠，一朝翼瓦飞城头。
轩窗四面瞰木杪，下顾众宇如敦丘。
卓然独立世尘外，高视物表心夷犹。
西山列翠拥云峤，汉水拽练萦寒流。
江枫染绛照林莽，芦花吐雪连沧洲。
秋高尽放远山出，点缀天宇浓眉修。
人间何处有此景，未识黄楼如此否。
杨公举世称贤侯，好客不减韩荆州。
仁风惠政已及物，退公余事归觥筹。
我来正值秋节晚，胜概一得从公游。
敢辞山路困行役，小舸舣岸聊淹留。
剧谈抵掌去苛礼，宾幕主人交献酬。
固知如此兴不浅，大白岂惜为公浮。
却思宾散城乌集，回首新亭风景愁。
聊摅累句写清赏，作赋能事迟曹刘。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。